郭祐之太尉試新龍圑索詩
作者：釋德洪
朝代：宋

paragraphs: 政和官焙雨前貢，蒼璧密雲盤小鳳。
京華誰致建溪春，睿思分賜君恩重。
綠楊院落春晝永，碧砌飛花深一寸。
門下賓朋還畢集，碾聲驚破南窗夢。
高情愛客手自試，春霧脚縈雪花湧。
聚觀詩膽已開張，欲啜睡魔先震恐。
我有僧中富貴緣，此會風流真法供。
定花磁盂何足道，分嘗但欠纖纖捧。
七杯清風生兩腋，月脇澄魂誰與共。
戲將妙語敵甘寒，詩成一弔盧仝塚。